Èxit de participació en les activitats del Dia de l’Arbre a Carcaixent
02 de març de 2016

Carcaixent

Durant les dos últimes setmanes, les xiquetes i xiquets d’infantil i primària dels col·legis de Carcaixent han pogut participar de les activitats organitzades per la Regidoria de Medi Ambient per a celebrar el Dia de l’Arbre. Al voltant de 650 alumnes han visitat el Paratge Natural de l’Hort de Soriano, i han col·laborat a reforestar-lo amb més de 300 arbres d’espècies autoctònes com ara pins i carrasques.

Per completar el programa, la Regidoria de Medi Ambient de l’Ajuntament de Carcaixent havia preparat tallers formatius per tal que els xiquets pogueren emportar-se un record de la seua participació en el Dia de l’Arbre. Alguns dels grups van poder assistir a sessions de teatre de “La llegenda de la fruita daurada”, organitzades pel Departament de Turisme  per apropar als xiquets de Carcaixent la importància dels cítrics en l’economia i la cultura de la nostra ciutat. Alguns dels grups també van poder conéixer el funcionament de l’hort escolar de forma pràctica, mentre que d'altres van poder conéixer la història del sorgiment de la Font de la Parra.

La regidora de Medi Ambient, Paula Lozano, s’ha mostrat molt satisfeta per la bona acollida que han tingut estes jornades entre els escolars. “Més que la importància de l’acte de reforestar, per a l’Ajuntament de Carcaixent l’objectiu d’estes jornades és sensibilitzar els més menuts sobre la importància de cuidar el medi ambient i tenir una relació de respecte amb tot allò que els envolta”, ha explicat la regidora. A més, Paula Lozano també ha volgut agrair la implicació dels centres escolars de Carcaixent que s’han sumat a la iniciativa.